CELEX: C2007/082/24
Language: el
Date: 2007-04-14 00:00:00
Title: Υπόθεση C-12/07: Αίτηση για την έκδοση προδικαστικής αποφάσεως, την οποία υπέβαλε το Tribunale civile di Genova (Ιταλία) στις 18 Ιανουαρίου 2007 — Autostrada dei Fiori SpA, AISCAT, Associazione Nazionale dei Gestori delle Autostrade κατά Governo della Repubblica italiana, Ministero delle Infrastrutture e dei Trasporti, Ministero dell'Economia e delle Finanze, Azienda nazionale autonoma delle strade (ANAS)

14.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/12
            
         Αίτηση για την έκδοση προδικαστικής αποφάσεως, την οποία υπέβαλε το Tribunale civile di Genova (Ιταλία) στις 18 Ιανουαρίου 2007 — Autostrada dei Fiori SpA, AISCAT, Associazione Nazionale dei Gestori delle Autostrade κατά Governo della Repubblica italiana, Ministero delle Infrastrutture e dei Trasporti, Ministero dell'Economia e delle Finanze, Azienda nazionale autonoma delle strade (ANAS)
   (Υπόθεση C-12/07)
   (2007/C 82/24)
   Γλώσσα διαδικασίας: η ιταλική
   Αιτούν δικαστήριο
   Tribunale civile di Genova
   Διάδικοι στην υπόθεση της κύριας δίκης
   
      Αιτούσες: Autostrada dei Fiori SpA, AISCAT, Associazione Nazionale dei Gestori delle Autostrade
   
      Καθών: Governo della Repubblica italiana, Ministero delle Infrastrutture e dei Trasporti, Ministero dell'Economia e delle Finanze, Azienda nazionale autonoma delle strade (ANAS)
   Προδικαστικά ερωτήματα
   
               1)
            
            
               Μπορεί μια οντότητα που έχει τη μορφή ανώνυμης εταιρίας και τους στόχους, τις λειτουργίες, τις εξουσίας παρεμβάσεως στην αγορά τις οποίες απονέμει ο ιταλός νομοθέτης στην ANAS s.p.a. (όπως προκύπτει ιδίως από τις συστατικές πράξεις της νέας οντότητας, το καταστατικό, το οποίο εγκρίθηκε με την κοινή υπουργική απόφαση της 18ης Δεκεμβρίου 2002, τη νέα ρύθμιση η οποία περιέχεται στις παραγράφους 82 έως 90 του άρθρου 2 του νομοθετικού διατάγματος της 3ης Οκτωβρίου 2006 το οποίο τροποποιήθηκε και μετατράπηκε σε νόμο με την «τροπολογία-σκούπα »της Κυβερνήσεως στον «δημοσιονομικό νόμο »2007, άρθρο 1, εδάφιο 1034), να θεωρηθεί επιχείρηση, έστω και δημόσια, κατά την έννοια και για τους σκοπούς της κοινοτικής έννομης τάξεως και συνεπώς να υπαχθεί στις ρυθμίσεις περί ανταγωνισμού (άρθρο 86 της Συνθήκης);
               Σε περίπτωση καταφατικής απαντήσεως, υποβάλλονται στο Δικαστήριο τα ακόλουθα ερμηνευτικά ερωτήματα.
            
         
               2)
            
            
               Είναι συμβατή με το θεμελιώδες δικαίωμα της ιδιοκτησίας, το οποίο εγγυάται η κοινοτική έννομη τάξη, ρύθμιση η οποία έχει χαρακτηριστικά ανάλογα με εκείνα της εξεταζόμενης ρυθμίσεως, πως έχει μετατραπεί μετά τον νόμο 286/2006, και η οποία προβλέπει — έναντι μιας ουσιαστικής εξουσίας απαλλοτριώσεως η οποία έχει απονεμηθεί σε ανταγωνιστική δημόσια επιχείρηση όπως η ANAS s.p.a. — «ενδεχομένως δικαίωμα αποζημιώσεως»;
            
         
               3)
            
            
               Απαγορεύει η κοινοτική έννομη τάξη, και ειδικότερα οι κανόνες περί ανταγωνισμού και εσωτερικής αγοράς (άρθρα 43 επ., 81 επ. της Συνθήκης ΕΚ), να ανατίθεται σε μια επιχείρηση, η οποία ανήκει αποκλειστικώς στο Δημόσιο και έχει χαρακτηριστικά ανάλογα με εκείνα της ANAS s.p.a., η διαχείριση — προσωρινώς, αλλά χωρίς να τίθεται καταληκτική ημερομηνία — δημοσίων υπηρεσιών ή υποδομών χωρίς τη διεξαγωγή διαγωνισμού, κατά τα προβλεπόμενα στην επίμαχη ρύθμιση, όπως τροποποιήθηκε με τη μετατροπή της σε νόμο και με τη λεγόμενη «τροπολογία-σκούπα »του δημοσιονομικού νόμου 2007;
            
         
               4)
            
            
               Επιτρέπει η κοινοτική νομοθεσία περί των διαδικασιών αναθέσεως δημοσίων συμβάσεων να επεκτείνει ένα κράτος μέλος το καθεστώς που προβλέπουν οι οδηγίες περί των δημοσίων συμβάσεων προμηθειών και υπηρεσιών και στις «κάθετες »πράξεις στις οποίες προβαίνουν ιδιωτικές παραχωρησιούχοι ανάδοχοι επιχειρήσεις, εφόσον το κράτος μέλος διατηρεί το δικαίωμα να διορίζει τα μέλη των επιτροπών οι οποίες διενεργούν τους διαγωνισμούς που προκηρύσσουν οι παραχωρησιούχοι;
            
         
               5)
            
            
               Αποτελούν κρατική ενίσχυση απαγορευόμενη από τα άρθρα 87 επ. της Συνθήκης, στο μέτρο κατά το οποίο αποτελούν πλεονέκτημα που δεν παρέχεται στους ιδιώτες ανταγωνιστές και στο μέτρο κατά το οποίο δεν υπόκεινται σε υποχρέωση χωριστών λογιστικών εγγραφών, μέτρα χρηματοδοτήσεως παρόμοια με αυτά που εφαρμόζονται υπέρ της ANAS δυνάμει του άρθρου 7, παράγραφος 12, του νομοθετικού διατάγματος 138/2002 και του άρθρου 7, παράγραφος 1 — quater, του νομοθετικού διατάγματος 138/2002, καθώς και του άρθρου 1, παράγραφος 453 του δημοσιονομικού νόμου 2005 (νόμος 311 της 30ης Δεκεμβρίου 2004), τα οποία επιτρέπουν στην ANAS s.p.a. να λαμβάνει δάνεια με ευνοϊκούς όρους από το Cassa Depositi e Prestiti s.p.a. (Ταμείο Παρακαταθηκών και Δανείων), ή μέτρα ανάλογα με τα μέτρα του άρθρου 1, παράγραφος 299, στοιχείο c), και παράγραφος 453 του νόμου 311/2004 (δημοσιονομικός νόμος 2005), ή/και του άρθρου 76, παράγραφος 2, του νόμου 289/2003, τα οποία χορηγούν στην ANAS s.p.a. σημαντική δημόσια χρηματοδότηση, θεωρητικώς για έργα υποδομής, αλλά χωρίς υποχρέωση χωριστών λογιστικών εγγραφών; Περαιτέρω, αποτελεί κρατική ενίσχυση μέτρο ανάλογο με την παράταση των παραχωρήσεων υπέρ της ANAS s.p.a., το οποίο επιτρέπει στην ANAS να αποφύγει τη διαδικασία διαγωνισμού, καθώς και ρύθμιση ανάλογη με τη ρύθμιση του άρθρου 2, παράγραφοι 87 και 88, του νόμου 286/2006 (με τον οποίο μετατράπηκε το νομοθετικό διάταγμα 262/2006), η οποία προβλέπει ότι οι ιδιώτες παραχωρησιούχοι που κηρύσσονται έκπτωτοι υποκαθίστανται αυτομάτως — προσωρινώς αλλά χωρίς να τίθεται καταληκτική ημερομηνία — από την ANAS s.p.a.;